FI Euroopan unionin virallinen lehti C 188/50

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 188/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”ข้าวสังข์หยดเมืองพัทลุง” (KHAO SANGYOD MUANG PHATTHALUNG)

EY-nro: TH-PGI-0005-01115 – 27.5.2013

SMM ( X ) SAN ( )

1. Nimi

”ข้าวสังข์หยดเมืองพัทลุง” (Khao Sangyod Muang Phatthalung)

2. Jäsenvaltio tai kolmas maa

Thaimaan kuningaskunta

3. Maataloustuotteen tai elintarvikkeen kuvaus

3.1 Tuotelaji

Luokka 1.6. Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Khao Sangyod Muang Phatthalung -riisiä tuotetaan Sangyod Phatthalung -lajikkeesta, ja se on valojakson pituudelle herkkä alankoriisi. Sen kylvö, viljely, korjuu, hiominen, pakkaaminen ja merkitseminen tapahtuu Phatthalungin maakunnassa Thaimaan eteläosassa, mistä se myös on peräisin. Khao Sangyod Muang Phatthalung on ei-tahmea, vaalea ja hennosti tuoksuva riisi, jonka jyvä on pieni ja kapea. Se voi olla raakariisiä, ruskeariisiä tai osittain hiottua riisiä.

Fyysiset ominaisuudet

— Raakariisi on väriltään oljenkeltaista.

— Ruskeariisin jyvän väri voi vaihdella punaisesta tummanpunaiseen.

— Osittain hiotun riisin väri on hennon punainen.

— Jyvä on pitkä, kapea ja pieni. Siemenkalvo on punainen.

— Riisillä on hento, tunnusomainen tuoksu.

Fyysiset ominaisuudet Raakariisi Ruskeariisi Osittain hiottu riisi Pituus (mm) (9,33 ) 9,1 –9,4 6,50 –6,90 6,40 –6,80 Leveys (mm) (2,11 ) 1,9 –2,25 1,61 –1,81 1,57 –1,87 Paksuus (mm) (1,77 ) 1,7 –1,8 1,51 –1,71 1,44 –1,64 Väri Oljenkeltainen Punainen tai tummanpunainen Hennon punainen

Kemialliset ominaisuudet

Kemiallinen ominaisuus Raakariisi Ruskeariisi Osittain hiottu riisi Proteiinipitoisuus (%) Ei tiedossa 7–10 6–9 Amyloosi (% kuiva-aineesta) Ei tiedossa 13–17 Jyvän venymissuhde Ei tiedossa 1,5 –1,8

Ominaisuudet kypsennettäessä

Riisin ja veden suhde kypsennettäessä on 1:1,25–2.

Khao Sangyod Muang Phatthalung -riisistä tulee erityisen pehmeää, kun jyviä liotetaan vedessä 5–10 minuuttia ennen kypsentämistä.

Tuoksu ja maku

Kypsynyt riisi on pehmeää ja hieman tahmeaa. Se on maultaan makeahko ja tuoksultaan hennon aromaattinen.

3.3 Raaka-aineet (ainoastaan jalostetut tuotteet)

Khao Sangyod Muang Phatthalung -riisin tuottamiseen käytettyjen siementen täytyy olla Sangyod Phatthalung -lajiketta ja riisi on veljeltävä Phatthalungin maakunnassa. Phatthalungin maakunta soveltuu sijainniltaan hyvin Sangyod Phatthalung -riisin viljelyyn ja antaa antaa Khao Sangyod Muang Phatthalung -riisille sen tunnusomaiset piirteet ja laadun.

Siementen on oltava Thaimaan riisistä vastaavan viranomaisen ja alaisuudessa toimivien yksiköiden, kuten Phatthalung Rice Reserch Centerin ja Phatthalung Rice Seed Centerin tuottamia. Näillä on käytössään asianmukaiset järjestelyt ja ne noudattavat riisinsiementen tuotantovaatimuksia, minkä tuloksena saadaan puhdaslajisia Khao Sangyod Muang Phatthalung -riisin siemeniä tunnusomaisine piirteineen.

Jos siemenet hankitaan jotakin muuta kautta, kuten viljelijäorganisaatioilta tai yksityisiltä organisaatioilta, asianomaisten tahojen on oltava Thaimaan viranomaisten hyväksymiä ja noudatettava riisinsiementen tuotantovaatimuksia.

Riisinviljelijät, jotka tuottavat riisinsiemenensä itse, voivat käyttää edellä mainittua hyväksyttyä lajiketta (siemenet on kylvettävä kolmen vuoden sisällä niiden hankkimisesta).

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Koko Khao Sangyod Muang Phatthalung -riisin koko tuotannon on tapahduttava määritellyllä maantieteellisellä alueella sen varmistamiseksi, että geomorfologiset tuotanto-olosuhteet ovat oikeanlaiset. Khao Sangyod Muang Phatthalung -riisi on viljeltävä, kuivattava, varastoitava, hiottava ja jalostettava Phatthalungin maakunnassa. Khao Sangyod Muang Phatthalung -riisin tuotantoprosessin jokainen tuotantovaihe voidaan jäljittää saateasiakirjojen, kuljetuskuittien ja rekisterien avulla.

Khao Sangyod Muang Phatthalung -riisi on viljeltävä elo–syyskuussa ja korjattava kypsymisvaiheessa joulu–helmikuussa. Sadonkorjuun aika määräytyy sääolojen ja riisin kypsyyden mukaan. Korjattu riisi varastoidaan maantieteellisesti rajatulla alueella sijaitseviin lämpötila- ja kosteussäädeltyihin siiloihin. Näin vältetään riisinjyvien sekoittuminen muihin riisilajeihin, mahdollinen kontaminoituminen, varastointi liian korkeassa kosteuspitoisuudessa ja riisin tunnusomaisen tuoksun heikentyminen.

Khao Sangyod Muang Phatthalung -riisin tärkeimpiin tuotantovaiheisiin kuuluvat seuraavat:

— Maaperän valmistelu – ensimmäinen karkea kyntäminen ja toinen kyntäminen, jolla voidaan karsia riittävästi edelliskauden siemenistä itäneitä riisikasveja sekä muiden lajikkeiden riisikasveja, joita viljellään samalla pellolla, mutta jotka eivät ole kuitenkaan rikkakasveja.

— Säännölliset maaperän lannoitus- ja maanparannustoimet.

— Riisikasvinhoito – asiaankuuluvan kastelujärjestelmän käyttöönotto, lajikkeesta poikkeavan riisin kitkeminen versonta-, lisäys- ja kypsymisvaiheessa sekä asianmukainen tuholaistorjunta.

— Viljely – viljelyn on tapahduttava eteläisen pallonpuoliskon sadekauden aikana (elo–lokakuu) kypsymisvaiheen jälkeen. Phatthalungin maakunnassa riisi on perinteisesti korjattu hieman ylikypsyneenä.

— Riisinjyvän kosteuspitoisuus – riisinjyvän kosteuspitoisuuden täytyy laskea 14 prosenttiin tai sen alle.

3.6 Viipalointia, raastamista, pakkaamista jne. koskevat erityiset säännöt

Khao Sangyod Muang Phattalung -riisin pakkaamisen ja merkitsemisen täytyy tapahtua Phatthalungin maakunnassa. Näin kuluttajat voivat olla varmoja riisin alkuperästä ja laadusta. Uudelleenpakkaamista ei sallita, jotta riisi ei sekoitu, kontaminoidu tai muutu alkuperäisestä. Jotta Khao Sangyod Muang Phattalung -riisi säilyttäisi ominaistuoksunsa, se on pakattava Phatthalung maakunnassa.

3.7 Merkintöjä koskevat erityiset säännöt

Pakkauksiin on merkittävä pakkauksen paino, riisin hiomis- ja pakkauspäivä, myllyn, viljelijän tai osuuskunnan nimi sekä erä- tai sarjanumero.

Jokaisessa pakkauksessa on oltava maininta ”ข้าวสังข์หยดเมืองพัทลุง” ja/tai maininta ”Khao Sangyod Muang Phatthalung”.

Lisäksi on käytettävä Thaimaan maantieteellisen merkinnän logoa ja EU:n SMM-logoa (sen jälkeen, kun se on myönnetty).

4. Maantieteellisen alueen tarkka rajaus

Phatthalungin maakunta

5. Yhteys maantieteelliseen alueeseen

5.1 Maantieteellisen alueen erityisyys

Phatthalung on yksi Thaimaan eteläisistä maakunnista. Naapurimaakuntina ovat pohjoisessa Nakhon Si Thammarat ja siitä myötäpäivään edeten Songkhla, Satun ja Trang. Alue on kooltaan 3 424,5 km2 tai 2 140 296 raita (6,25 raita = hehtaari).

Phatthalung on tasanko, joka sijoittuu sen itäpuolella olevan Songkhla-järven ja länsipuolella olevan Bantat-vuoriston väliin. Tasanko on muodostunut sadekaudella tulvineen järven vesikerrostumista. Alueen tärkein maanviljelyyn käytettävän veden lähde on Songkhla-järvi.

Maaperän kyky sitoa itseensä vettä edesauttaa Khao Sangyod Muang Phattalung -riisin kasvua ja kypsymistä. Alueen vesivarannot ja vedenjakelukapasiteetti mahdollistavat kohtalaisen, mutta jatkuvan kastelun jopa kuivina kausina.

Phatthalungin maakunnan ilmastolla on merkittävä vaikutus Khao Sangyod Muang Phattalung -riisin ominaispiirteisiin. Koska Phatthalung sijaitsee Thaimaan eteläisessä osassa, sen ilmasto saa vaikutteita niin mereltä kuin mantereeltakin. Mannerilmaston vaikutuksesta Phatthalungissa on erityislaatuinen kuiva kausi, jolle on tyypillistä pitkä valojakso.

5.2 Tuotteen erityisyys

Khao Sangyod Muang Phattalung -riisi voi olla raakariisiä, ruskeaa riisiä tai osittain hiottua riisiä, sen viljely tapahtuu sadekauden aikana Phatthalungin maakunnassa ja sillä on oma luonnollinen arominsa. Sille on tyypillistä punainen siemenkalvo, kypsennettynä pehmeä rakenne ja hento tuoksu.

Luonnonoloilla on merkittävä vaikutus riisin laatuun, ominaispiirteisiin ja omaleimaisuuteen. Phatthalungin alueen pohjamaassa yhdistyvät vedenottokyky, hedelmällisyys sekä veden varastointi ja jakelu. Phatthalungin alue saa vaikutteita niin meri- kuin mannerilmastostakin. Meren (Siaminlahti) tuomien vaikutteiden vuoksi maakunnan sademäärät ovat runsaita sadekauden aikana ja vuodenaikojen väliset lämpötilaerot ovat pienemmät. Maakunnan sijainti alangolla hedelmällisellä maaperällä sekä ilmasto ja sääolot antavat Khao Sangyod Muang Phatthalung -riisille sen ominaispiirteet, erityisesti jyvän kapean muodon. Muissa maakunnissa viljelty Sangyod Phatthalung -riisi on erilaista, jyvästä tulee paksumpi ja vaaleamman punainen. Paikallisten perinteiden mukaisesti riisi korjataan kypsymisvaiheen jälkeen, minkä ansiosta riisinjyvästä tulee punaisempi, tuoksuvampi ja kypsennettynä pehmeämpi kuin muualla viljellystä Sangyod Phatthalung -riisistä.

Nämä poikkeukselliset ominaispiirteet voidaan saavuttaa vain Thaimaan eteläisten osien ainutlaatuisissa geomorfologisissa olosuhteissa, joita määrittävät erityisesti maaperän ominaisuudet, veden laatu, auringonvalon määrä, pienet lämpötilaerot ja runsassateinen sadekausi.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Phatthalung on ollut tärkeä riisinviljelyalue eteläisessä Thaimaassa jo muinaisista ajoista lähtien. Sen suuret tasangot, otollinen ilmasto ja veden runsaus tekevät siitä ihanteellisen Khao Sangyod Muang Phatthalung -riisin viljelyyn. Tarina kertoo, että KhaoHin Look Doan -vuorten välissä sijaitsevalla tasangolla voi viljelykauden alussa nähdä silmänkantamattomiin vehreätä riisipeltoa, joka sadonkorjuuajan alussa tammi–helmikuussa muuttuu kullankeltaiseksi.

Khao Sangyod Muang Phatthalung -riisiä on viljelty Phatthalungissa yli sadan vuoden ajan. Paikalliset asukkaat kuitenkin suosivat pehmeäksi kypsyvän Khao Sangyod Muang Phatthalung -riisin sijaan rakeista ja kovaa riisiä, jolla on korkea amyloosipitoisuus. Siksi Khao Sangyod Muang Phatthalung -riisiä on perinteisesti annettu lahjaksi kunnioitetuille vanhemmille henkilöille ja valmistettu erityisvieraille, kuten kuninkaallisille ja virallisille ulkomaiden edustajille, erityistilaisuuksia varten, kuten uskonnollisia seremonioita ja perinnejuhlia varten. Tämän perinteen myötä Khao Sangyod Muang Phatthalung -riisi tunnetaan Phatthalungissa erityisille henkilöille ja erityistapahtumissa tarjottavana riisinä.

Lisäksi Phatthalungin maakunnan luonnonoloilla on merkittävä vaikutus Khao Sangyod Muang Phattalung -riisin tuotantoon. Erityisesti Phatthalungin tasanko, joka on muodostunut sadekauden aikana tulvineen järven vesikerrostumista, soveltuuKhao Sangyod Muang Phatthalung -riisin tuotantoon, sillä sen maaperä on hyvin ravinteikas. Nämä tekijät mahdollistavat siellä kasvatettavan Khao Sangyod Muang Phatthalung -riisin ominaispiirteinä pidettävän riisinjyvän kapean ja pitkän muodon sekä hennon tuoksun.

Tuotannolle on tunnusomaista myös siementen tarkka valinta, kasvien huolellinen hoito, sadonkorjuumenetelmät ja vakioitu tuotantoprosessi. Nämä menetelmät ja valvonta edistävät riisin ainutkertaisten ominaisuuksien säilyttämistä.

Eritelmän julkaisutiedot

(asetuksen (EY) N:o 510/2006 (3) 5 artiklan 7 kohta)

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.